**ΕΝΗΜΕΡΩΣΗ ΓΙΑ ΧΩΡΙΣΜΟ ΤΗΣ ΣΤ΄ ΤΑΞΗΣ ΣΕ ΔΥΟ ΤΜΗΜΑΤΑ**

Αγαπητοί γονείς,

με χαρά σας ανακοινώνω ότι σύντομα πρόκειται να τοποθετηθεί νέα δασκάλα στο σχολείο μας, προκειμένου να χωριστεί η ΣΤ΄ τάξη, η οποία φιλοξενεί ήδη 25 παιδιά και ασφυκτιά, όπως πολύ καλά κι εσείς γνωρίζετε, με αρνητικές επιπτώσεις στην μαθησιακή διαδικασία.

Πρόκειται για μια αξιολογότατη, νέα συνάδελφο, με πολλή όρεξη για δουλειά, που στην πρώτη συνάντηση που είχαμε μας άφησε εξαιρετικές εντυπώσεις.

Ο Διευθυντής συνεργάστηκε με την υποδιευθύντρια του σχολείου, τον δάσκαλο της τάξης, την υπεύθυνη του τμήματος ένταξης, και με τους εκπαιδευτικούς ειδικοτήτων και **έχει γίνει μια ισόρροπη κατανομή των παιδιών σε δύο τμήματα**. Θα ακολουθήσει κλήρωση (για το πότε, θα σας ενημερώσουμε σχετικά) με ανοικτή διαδικασία, την οποία μπορεί να παρακολουθήσει όποιος από εσάς επιθυμεί. Για το αποτέλεσμα της κλήρωσης (για όσους δεν μπορέσουν να παρευρεθούν στην διαδικασία) και σε ποιο τμήμα και με ποιον εκπαιδευτικό θα βρίσκεται το παιδί σας **από τις 10 Δεκεμβρίου** θα σας ενημερώσουμε εγγράφως. Θα διαμορφώσουμε την αίθουσα εικαστικών σε κανονική τάξη, η οποία θα είναι απόλυτα φιλόξενη και λειτουργική, για να υποδεχθεί το δεύτερο τμήμα της ΣΤ΄ τάξης και τη δασκάλα.

Θεωρείστε την εξέλιξη αυτή ως δεδομένη και μη αναστρέψιμη, αφού εξυπηρετεί απόλυτα τις ανάγκες των παιδιών και ικανοποιεί ένα εκκρεμές αίτημα ήδη από την αρχή της χρονιάς. Επομένως, παρακαλούμε **να μην υπάρξουν αιτήματα** για μεταβολή της υπάρχουσας κατάστασης ούτε τηλεφωνικές οχλήσεις για παρέες παιδιών που "σπάνε" κ.τ.λ. Τα παιδιά μπορούν ωραιότατα να βρίσκονται στα διαλείμματα, στις εκδρομές, στις γιορτές και στις άλλες κοινές δραστηριότητες των παράλληλων τμημάτων και δεν έχει ιδιαίτερη σημασία αν θα χαθεί η επαφή μέσα στο μάθημα.

Εμείς θα ενημερώσουμε και θα κατατοπίσουμε τάχιστα τη συνάδελφό μας, ώστε σε ελάχιστο χρόνο να αποκτήσει η τάξη τον μαθησιακό ρυθμό που είχε πριν από τον διαμοιρασμό της.

ο Διευθυντής

Κόκκινος Νομικός